Għandek bżonn: (għal 6 porzjonijiet) Kilo brunġiel Żejt taż-żebbuġa Għaz-zalza ħamra: 600g kapuljat taċ-ċanga Żewġ basliet, imqattgħin irqaq Erba sinniet tewm imqatta' rqaq Tliet imgħaref pejst tat-tadam Nofs tazza nbid aħmar Niskata zokkor, melħ u bżar Mgħarfa rignu Nofs kuċċarina kannella 300ml stokk taċ-ċanga Bott tadam imqatta Żewġ weraq tar-rand Għall-bechamel: Erba' mgħaref butir Ħames imgħaref dqiq plain 500ml ħalib 100g ġobon Parmesan maħkuk 1/4 ta' kuċċarina noċemuskata Żewġ bajdiet imħabbtin Frak tal-ħobż u żejt taż-żebbuġa għall-wiċċ Neħħi z-zokk mill-brunġiel. Imbagħad qattagħhom slices mit-tul, ħxuna tas-slices madwar 0.5cm. Poġġi s-slices fuq karta tal-forn, għati l-wiċċ tal-brunġiel dilka ħafifa biż-żejt taż-żebbuġa u aħmihom fil-forn għal madwar 15-il minuta, jew sakemm jibdew jirtabu ftit. Oħroġ il-brunġiel mill-forn u ħallih jibred. Iz-zalza ħamra: Ġo kazzola non-stick aqli l-basal u t-tewm sakemm jibdew jirtabu. Imbagħad żid l-inbid u ħalliha ttektek għal ħames minuti. Żid il-pejst tat-tadam, iz-zokkor, il-melħ, il-bżar, ir-rignu, u l-kannella. Ħawwad sewwa u mbagħad żid il-kapuljat. Ħawwad sakemm il-kapuljat jibda jieħu kulur kannella. Imbagħad żid l-istokk taċ-ċanga, it-tadam imqatta' bil-likwidu tagħhom, u l-weraq tar-rand. Ħawwad sew sakemm tara li zzalza ħa tibda tagħli. Imbagħad baxxi n-nar u ħalliha ttektek għal 20 minuta sakemm tara li z-zalza qed issir magħquda. Ma jridx jibqagħlek ħafna likwidu għal din ir-ricetta. Sakemm iz-zalza l-ħamra ttektek, tista' tlesti l-bechamel: Dewweb il-butir f'kazzola non-stick żid id-dqiq u ħawwad għal madwar minuta. Imbagħad żid il-ħalib bil-mod u ħawwad għal madwar ħames minuti sakemm ikollok taħlita qisha krema. Neħħi l-kazzola minn fuq in-nar, żid il-ġobon u n-noċemuskata, ħawwad sew, u ħalliha tibred għal 5 minuti. Imbagħad żid il-bajd u ħawwadhom sew mal-kumplament tal-bechamel. Issa tista' tibda tpoġġi s-saffi tal-Moussaka: Ferra ftit iz-zalza ħamra fil-qiegħ ta' dixx tal-forn. Imbagħad irranġa saff brunġiel sabiex il-qiegħ tad-dixx ikun kollu mgħotti. Ferra l-bqija taz-zalza ħamra kollha fuq il-brunġiel, u mbagħad irranġa saff ieħor ta' brunġiel fuq iz-zalza. Ferra l-bechamel fil-wiċċ u ara li l-brunġiel kollu jkun mgħotti. Ferrex il breadcrumbs fil-wiċċ, u żid raxxa ħafifa żejt taż-żebbuġa. Sajjar fil-forn għal 40 minuta jew sakemm tara li l-wiċċ ikun qed jiħmar. L-ikla t-tajba 🙂 Jekk għandek xi mistoqsijiet dwar din ir-riċetta u oħrajn, ibgħatilna fuq info@skoperta.net #wpdevar_comment_1 span,#wpdevar_comment_1 iframe{width:100% !important;} Jackie Busuttil Kontributriċi